Dan Șucu dezvăluie: "Am primit deja oferte pentru el"
Unul dintre jucătorii celor de la Rapid a atras atenția cluburilor din străinătate.
În ultimii ani, jucătorii de la Rapid au fost monitorizați de cluburi importante. Rareș Ilie a prins un transfer la Nice, în Franța, iar Horațiu Moldovan a ajuns în Spania, la Atletico Madrid.
Dan Șucu, omul cu banii de la Rapid, dezvăluie că echipa sa a primit oferte "interesante" pentru Xian Emmers (24 de ani), după primele meciuri ale belgianului în tricoul echipei lui Cristiano Bergodi.
Dan Șucu: "Am primit deja oferte interesante"
Xian Emmers, adus de Rapid București în toamna lui 2022 și cotat de site-urile de specialitate la 550.000 de euro, e accidentat încă din octombrie 2023. A fost însă prezent la derby-ul de pe Arena Națională dintre Rapid și FCSB (4-0), iar la final a plecat cu metroul spre casă!
"Vă dau exemplul lui Emmers. A făcut 5-6 meciuri foarte bune şi am primit deja oferte interesante. Din păcate, s-a accidentat. Campionatul României este foarte vizibil, iar prezenţa la Rapid este şi mai vizibilă.
Este o vitrină excepţională. În mod cert şi Rrahmani va merge într-un campionat şi mai puternic decât al nostru dacă va concretiza. Şi nu este singurul. Ceea ce este important pentru rapidişti…
Să înţeleagă că dacă există o profitabilitate din acest transfer va fi tot în folosul Rapidului pentru a căuta şi pentru a aduce jucători foarte buni. Nu plec cu bani acasă", a spus Dan Şucu, la Fanatik.ro.
Xian Emmers a bifat doar opt apariții în sezonul în curs și și-a trecut în cont o reușită, în runda #6 împotriva campioanei en-titre, Farul Constanța, într-un meci încheiat 3-1 în favoarea giuleștenilor.
Clasament play-off după înjumătățire:
1. FCSB - 32p
2. Rapid - 28p*
3. CFR Cluj - 27p*
4. Universitatea Craiova - 23p**
5. Farul Constanța - 22p*
6. Sepsi OSK - 22p*
*echipele au beneficiat de înjumătățire.
**Universitatea Craiova mai are un meci de jucat, cu FCU Craiova. Va intra cu 24 de puncte dacă face egal sau 25 de puncte dacă învinge.
Urmăriți SPORT.RO și pe Google News